钦定古今图书集成/明伦汇编/官常典/第695卷 > 杨最
## 钦定古今图书集成/明伦汇编/官常典/第695卷 > 杨最

按《明外史》本传：“最，字殿之，射洪人。正德十二年进士。
授工部主事，督逋山西，悯其民贫，不俟奏报辄返。尚
书李𬭼劾之，有诏复往。最乃与巡按御史牛天麟极
陈岁灾民困状，请缓其征。从之。历郎中，治水淮扬。值
世宗即位，上言：‘宝应汜光湖西南高，东北下，运舟行
湖中三十馀里，而东北堤岸不逾三尺，雨霪风厉，辄
冲决，阻坏运舟，盐城、兴化、通、泰良田悉遭其害。宜如
往年白圭修筑高邮康济湖，专敕大臣加修内河，培
旧堤为外障，可百年无患，是为上策。其次于缘河树
杙数重，稍障风波，而增旧堤，毋使庳薄，亦足支数年。
若但窒隙补阙，苟冀无事，一遇霪潦，荡为巨浸，是为
无策’。”部议用其中策焉。出为宁波知府。请罢浙东贡
币。诏悉以银充，民以为便。累迁贵州按察使，入为太
仆卿。世宗好神仙，凡指斥道士者，顾存仁、高金、王纳
言之属，皆得罪。会方士段朝用者，以所炼白金器百
馀，因郭勋以进，云“以盛饮食物供斋醮，即神仙可致
也。”帝立召与语，大悦。朝用言：“帝深居无与外人接，则
黄金可成，不死药可得。”帝益喜，谕廷臣：“令太子监国朕少假一二年，亲政如初。”举朝愕不敢言。最抗疏谏
曰：“陛下春秋万壮，乃圣谕及此。不过得一方士，欲服
食求神仙耳。神仙乃山栖澡炼者所为，岂有高居黄
屋紫闼，衮衣玉食，而能白日翀举者？臣虽至愚，不敢
奉诏。”帝大怒，立下诏狱，重杖之，杖未毕而死。最既死，
监国议亦罢。明年，勋以罪瘐死。朝用诈伪觉，亦伏诛。
隆庆元年，最赠右副都御史，谥《忠节》。